ຍານາງສຸວັນຄຳ ທັມມະວົງສາ ນັກຂຽນນະວະນິຍາຍສັ້ນ ເຊື້ອສາຍລາວ ໄດ້ຮັບລາງວັນ Giller Prize ເປັນເງິນ 100,000 ໂດລາການາດາ 
ຍານາງສຸວັນຄຳ ທັມມະວົງສາ ນັກຂຽນນະວະນິຍາຍເລື້ອງສັ້ນ ແລະອາຈານສອນ ການຂຽນແບບອອກຫົວຄິດປະດີດສ້າງ ໄດ້ຊະນະເລີດລາງວັນ Giller Prize ເປັນເງິນ 100,000 ໂດລາການາດາ.
ສະບາຍດີທ່ານຜູ້ຟັງທີ່ເຄົາລົບ ພົບກັນອີກກັບລາຍການຊີວິດຊາວລາວ ຂອງ ວີໂອເອ ປະຈຳແລງວັນພະຫັດ ມື້ນີ້ພວກເຮົາພາກພູມໃຈຂໍແນະນໍາໃຫ້ ທ່ານຮູ້ຈັກ ກັບຍານາງ ສຸວັນຄຳ ທັມມະວົງສາ ສະຕີລາວການາດາ ທີ່ໄດ້ຮັບ ລາງວັນຊະນະເລີດ “Giller Prize” ປະຈຳປີ 2020 ຂອງປະເທດການາດາ ຍານາງສຸວັນຄຳ ແມ່ນນັກຂຽນນະວະນິຍາຍ ເລື້ອງສັ້ນແລະເປັນອາຈານສອນ ການຂຽນແບບມີແນວຄິດປະດິດສ້າງຫຼື creative writing ຢູ່ມະຫາວິທະຍາໄລ Wilfrid Laurier ທີ່ນະຄອນໂຕຣອນໂຕ ດ້ວຍເຫດໃດ ຍານາງສຸວັນຄຳ ຈຶ່ງໄດ້ຮັບລາງວັນກຽດຕິຍົດດັ່ງກ່າວນີ້ ກິ່ງສະຫວັນ ຈະນຳເອົາການ ໂອ້ລົມມາສະເໜີທ່ານ ຢູ່ໃນບັນດາປະເທດອຸດສາຫະກຳທັງຫຼາຍ ວິຊາການຮຽນດ້ານສິນລະປະ ແລະມະນຸດ ຊາດ ຫຼື Arts and Humanities ແມ່ນຫຼັກສູດສອນໃຫ້ພວກນັກ ຮຽນນັກສຶກສາ ພາ ກັນຂຽນກາບກອນ ຂຽນເລື້ອງ ແຕ່ງເລື້ອງຕ່າງໆທີ່ລະບາຍອອກມາແບບມີຄວາມຈິງ ແລະປະປົນກັບຄວາມບໍ່ຈິງ ອັນເປັນຈີນຕະນາການ ຂອງໃຜລາວ ປະເທດທີ່ອຸດົມຮັ່ງ ມີ ດ້ານການສຶກສາເຫລົ່ານີ້ ເຂົາເຈົ້າມັກຂຽນ ມັກອ່ານ ແລະສົ່ງເສີມບັນດານັກຂຽນ ແລະນັກປະພັນເລື້ອງຕ່າງໆ ລາງວັນ Giller ແມ່ນນຶ່ງໃນລາງວັນທີ່ມີຊື່ສຽງທີ່ສຸດຢູ່ໃນ ປະເທດການາດາ ທີ່ໄດ້ຕັ້ງຂຶ້ນ ມາໃນປີ 1994 ໂດຍນັກທຸລະກິດ ແຈັກ ຣາບີໂນວິຈ (Jack Ravinovitch) ເພື່ອໃຫ້ກຽດລະລຶກເຖິງພັນລະຍາຂອງທ່ານ ຄື ຍານາງດໍຣິສ ກິລເລີ (Doris Giller) ທີ່ໄດ້ລ່ວງລັບໄປແລ້ວນັ້ນ ນັບແຕ່ປີ 1994 ລາງວັນຊະນະເລີດ Giller Prize ໄດ້ເລີ້ມຈາກ 25,000 ໂດລາການາ ດາແລະຫຼັງຈາກນັ້ນຕໍ່ມາໄດ້ເພີ້ມຈຳນວນເງິນຂຶ້ນມາເລື້ອຍໆຈົນມາຮອດປີ 2020 ຕົກ ເປັນເງິນສົດຢູ່ 100,000 ໂດລາການາດາ ຫຼື 76,567 ໂດລາສະຫະລັດ ເພາະສະນັ້ນ ທຸກໆປີບໍລິສັດຈຳໜ່າຍປືຶ້ມເລື້ອງຕ່່າງພາກັນ ສົ່ງຜົນງານຂອງບັນດານັກຂຽນເຂົ້າມາ ແຂ່ງຂັນຫຼາຍຮ້ອຍຫົວ ຊຶ່ງປີນີ້ມີຢູ່ທັງ ໝົດ 118 ຫົວ ບັນດາປື້ມເຫລົ່ານີ້ໄດ້ຜ່ານການ ກວດອ່ານໂດຍຄະນະກຳມະການ ແລະເນື່ອງຈາກມີການລະບາດຂອງໂຄວິດ-19 ພິ ທີຮັບລາງວັນຜູ້ຊະນະເລີດ ໄດ້ປະກາດຜ່ານທາງໂທລະພາບ ແລະນຳເອົາລາງວັນມາ ມອບໃຫ້ຢູ່ທີ່ບ້ານ ຜູ້ຊະນະເລີດ ປີ 2020 ໄດ້ແກ່ຍານາງສຸວັນຄຳ ທັມມະວົງສາ ອາຍຸ 42 ປີ ຊາວການາດາເຊື້ອສາຍລາວໄດ້ຮັບລາງວັນເປັນເງິນສົດ $100,000 ຍານາງ ສຸວັນຄຳ ແມ່ນນັກຂຽນ ແລະອາຈານສອນ ການຂຽນແບບ ໃຫ້ມີຫົວ ຄິດປະດິດສ້າງ ຫຼື creativewriting ຢູ່ມະຫາວິທະຍາໄລ Wilfrid Laurier ໃນນະຄອນໂຕຣອນໂຕ (Toronto) ປະເທດການາດາ ຍານາງສຸວັນຄຳໄດ້ ເລົ່າເຖິງຜົນສຳເລັດ ແລະຊີວິດ ຄວາມເປັນມາສູ່ວີໂອເອ ຟັງດັ່ງນີ້ ນະວະນິຍາຍເລື້ອງສັ້ນຂອງສຸວັນຄຳ ພິມເຜີຍແຜ່ໃນປີ 2020 ໄດ້ຮັບລາງວັນ ຊະນະ ເລີດມີຊື່ວ່າ “How to Pronounce Knife” ຫຼື “ອ່ານອອກສຽງຄຳວ່່າ ມີດ ຢ່າງໃດ“ ປື້ມ ຫົວນີ້ປະກອບດ້ວຍນະວະນິຍາຍເລື້ອງສັ້ນທັງໝົດ 14 ເລື້ອງ ສຸວັນຄຳ ໄດ້ເລົ່າເຖິງ ຊີວິດ ໃນເວລາທີ່ເປັນເດັກນ້ອຍ ກຳລັງຮຽນຢູ່ຊັ້ນ ປໍ 1 ນາງບໍ່ສາມາດອ່ານພາສາອັງກິດ ໃນການອອກສຽງຄຳວ່າ “Knife” ຫຼືວ່າ “ມີດ” ສຸວັນຄໍາ ໄດ້ເລົ່າສູ່ວີໂອເອ ຟັງດັ່ງນີ້ ສຸວັນຄຳ ໄດ້ມາເຕີບໃຫຍ່ ຢູ່ໃນປະເທດການາດາ ຖືກລ້ຽງດູຢູ່ໃນຄອບຄົວຕາມປະເພນີ ລາວ ເວົ້າພາສາລາວ ກິນອາຫານລາວ ແລະນາງ ມັກສັງເກດເບິ່ງສິ່ງ ແວດລ້ອມຂອງ ສັງຄົມຊີວິດລາວ ສິ່ງເຫລົ່ານີ້ ໄດ້ເຮັດໃຫ້ນາງບັນທຶກ ເອົາຈຸດ ຕ່າງໆຂອງຊີວິດ ແລະ ລະບາຍອອກມາຢູ່ໃນສາຍຕາ ທີ່ເປັນແນວຄິດຂອງຊາວ ຕາເວັນຕົກ ເຫັນວ່າເປັນເລື້ອງ ແປກໆໄຮ້ດຽງສາ ປະປົນຢູ່ກັບວັດທະນາທຳ ຂອງຄົນສ່ວນໃຫຍ່ ແຕ່ວ່າຢູ່ໃນປະເພນີສັງ ຄົນລາວແລ້ວ ເຫັນວ່າເປັນຂອງທຳມະດາ ແລະບໍ່ສຳຄັນ ສິ່ງເຫລົ່ານີ້ໄດ້ເປິດໂອກາດໃຫ້ ສຸວັນຄຳ ຜູ້ມີພອນສະຫວັນໄດ້ໃຊ້ໂອກາດນີ້ລະບາຍອອກມາໃຫ້ຜູ້ອ່ານໄດ້ຮຽນຮູ້ ແລະ ຊົມຊຶ່ນນໍາ ຊຶ່ງ ສຸວັນຄຳກ່າວເຖິງຕອນນີ້ວ່າ: ສຸວັນຄຳ ທັມມະວົງສາ ເກີດຢູ່ໃນສູນອົບພະຍົບປະເທດໄທໃນປີ 1978 ເວລາເກີດມາມີ ນໍ້າໜັກໜ້ອຍກວ່າ 1 ກິໂລກຣາມ ເວລານັ້ນ ແມ່ແລະພໍ່ຕ້ອງໄດ້ເຮັດ ໜ້າທີ່ດ້ວຍຕົນເອງ ແລະປາດສະຈາກນາຍໝໍ ຄອບຄົວໄດ້ເຂົ້າມາຕັ້ງຖິ່ນຖານ ຢູ່ໃນປະເທດການາດາ ໃນປີ 1980 ສຸວັນຄໍາ ບໍ່ຮູ້ຫຍັງຫຼາຍກ່ຽວກັບເບື້ອງຫຼັງ ຂອງ ຄອບຄົວ ແລະກໍບໍ່ເຄີຍໄດ້ເດີນ ທາງ ກັບຄືນໄປຢ້ຽມຢາມ ປະເທດລາວ ສຸວັນຄຳ ມັກອ່ານ ມັກຂຽນມາແຕ່ເກີດແລະມັກ ສັງເກດເບິ່ງສິ່ງແວດລ້ອມຊີວິດ ການເປັນຢູ່ຂອງຄອບຄົວ ແລະສັງຄົມລາວ ທີ່ແຕກຕ່າງ ກັບຄົນສ່ວນໃຫຍ່ຢູ່ໃນ ຕ່າງແດນ ເຖິງແມ່ນວ່າພື້ນຖານພໍ່ແມ່ຂອງ ສຸວັນຄຳ ບໍ່ໄດ້ຮັບ ການສຶກສາສູງ ແຕ່ວ່າ ສຸວັນຄຳ ໄດ້ຊຸກຍູ້ສົ່ງເສີມຕົນເອງ ແລະສຳເລັດກາ ສືກສາຂັ້ນປະ ລິນຍາໂທ ສຸວັນຄໍາ ໃຊ້ສໍານວນພາສາອັງກິດ ໃນການຂຽນກາບກອນ ຂຽນນິຍາຍ ທຽບ ເທົ່າກັບບັນດານັກປະພັນອາຊີບຄົນອື່ນໆ ພາສາອັງກິດ ແມ່ນພາສາທີ່ນຶ່ງ ຕິດຕາມດ້ວຍ ພາສາຝຣັ່ງ ແລະໄດ້ສະແດງເຖິງຄວາມສາມາດ ໂດຍກ່າວມ້ວນ ທ້າຍເປັນພາສາລາວ ດ້ວຍສຳນຽງວຽງຈັນ ສູ່ວີໂອເອ ຟັງດັ່ງນີ້: ປັດຈຸບັນນີ້ຍານາງສຸວັນຄຳ ທັມມະວົງສາ ຢູ່ທີ່ນະຄອນໂຄຣອນໂຕ ປະເທດການາດາ ກຳ ລັງຊົມຊື່ນກັບຜົນງານທີ່ໄດ້ຮັບລາງວັນ Giller ປະຈຳປີ 2020 ຈາກ ການຂຽນນະວະນິ ຍາຍເລື້ອງສັ້ນ ກ່ຽວກັບຊີວິດສັງຄົມລາວ